dainius dirgėla

stebėto jo užrašai

eilėraščiai

Viršelio nuotrauka – Dainius Dirgėla

Viršelio dizainas – Giedrė Gabnienė

„Naujo vardo“ elektroninių knygų tekstų autorių teisės priklauso šių knygų autoriams; visų kitų kūrybinių darbų autorių teisės atitinkamai priklauso šiuos darbus atlikusiems asmenims. Lietuvoje autorių teisės saugomos Autorių teisių ir gretutinių teisių įstatymo.

www.naujasvardas.lt

2013

Apie knygą "Stebėto jo užrašai"

„Tokios nišos, kurioje gyvena Dainiaus Dirgėlos tekstai,  lietuvių poezijoje ligi šiol niekas – nors ir labai stengėsi – neužėmė: gilus paradoksas, nelėkšto poetinio anekdoto teritorija – neperžengiant gero skonio ribų, galų gale – elementarus raštingumas ir – nepabijokime šio žodžio – talentas! Tai matymai to (taip), ko (kaip) niekas kitas neįžiūrės.“ 

Aidas Marčėnas

apie visraktį

gyveni ir stebi

stebi ir fiksuoji

fiksuoji ir mėgini

pažvelgti giliau

matai ką matai

arba tai

ką nori labai pamatyti

bandai vaizdus atrakinti žodžiais

žodžius atrakinti vaizdais

tarytum Viešpaties visrakčiu

rakini: ir tai kas atsirakina išsaugai

kartais doc formatu kartais jpeg

kada nors mp3 ar avi formatu

kada nors formatas bus amen

o dabar gyveni ir stebi

matai ką matai

arba tai

ką nori labai pamatyti

* * *

kompiuteris nuolat

mandagiai klausinėja

išsaugoti ar ištrinti

išjungti ar paleisti iš naujo

paleisti va taip ar va šitaip

ir tu tariamai gali rinktis

mąstyti užduoti

klausimus panašius į to be

viešpats niekad

neklausinėja tokių dalykų

net iš anksto neperspėja kai

tavyje atsiranda klaida

kad tu pats esi virusas

jo sukurtoj tobuloj sistemoj

tiesiog viskas staiga

išsijungia užtemsta

užsidaro išsitrina dingsta

ir nebepasileidžia iš naujo:

jokių šansų kartoti pakeisti

taisyti

instrukcijoje

parašyta trumpai:

vienkartinis

* * *

galima sėti žodžius kaip žolę

netaupant sėklų

paskui kai sužels išravėti išretinti

tai tas pats kaip išretinti orą

išsiurbti iš jo deguonį

jaustis kaip lipant į kalnus

kai svaigsta galva nuo vaizdų ir išretinto

oro

ką skaityti lengviau

sutirštintą ar išravėtą

skonio reikalas

nuo pertekliaus pykina

trūkstant svaigsta galva

skonio reikalas

žolė

nežolė

skonio reikalas

apie grožio reliatyvumą

graži

yra gulbių pora

drumsčianti tvenkinio veidrodį

sulaukėjusio parko tyloj

tuntas gulbių beplaukantis po

ežerą druskos mieste

griebiantis duoną

iš poilsiautojų rankų

tėra

tik paukščių ferma

išravėtam gamtovaizdy

* * *

tebūnie šviesa pasakė Viešpats ir paspaudė

mygtuką

ir netaupė šviesos ir ji degė ir dieną ir naktį

ir skaitiklis sukosi beprotiškai greitai sujungdamas

valandą su kilovatu

kur yra tas mygtukas kuriuo

galima šviesą išjungti

atjungt kilovatą nuo valandos

sukurti saulės mėnulio ir proto

visišką užtemimą

kur yra tas mygtukas kuriuo

galima šviesą valdyti

apšviesti užtemusį protą

išvesti jį iš aklinos tamsos

težino vienintelis vyriausias Elektrikas

įslaptinęs visas elektros schemas

ir tepasakęs energija

iš nieko neatsiranda ir niekur

neišnyksta elektronui nebūtina

žinoti kas kaip ir iš kur elektronui

būtina bėgti nuo pliuso prie minuso ir

bėgant sudegti paliekant paskui save

kuo ryškesnę šviesą

tai yra šviesos prigimtis ir mirtis – abi

viename

tame pačiame akies mirksny kurį

mes vadinam gyvenimu

dzindzenbudizmas

pereinant iš būsenos dzen

į būseną dzin

arba iš būsenos dzin

į būseną dzen pareinant

pasaulis kažkodėl

išlieka toks pat tobulas

o tu toks pat

netobulas lieki

* * *

gerai žinau kas yra

eilėraštis

jis irgi mane

puikiai prisimena

žino kaip nuluptą

kiekvienas turime savo silpnybių

galbūt būtent todėl

paskutiniuoju metu

nebesusitinkam nerandam

bendros kalbos vengiam pažvelgti

vienas kitam į akis

pereinam į skirtingas gatvės puses

atpažinę vienas kitą iš tolo

tokie panašūs į du

kadaise geriausius draugus

tarp kurių vieną dieną prabėgo

juoda katė

kuriems staiga baigėsi žodžiai

ir neliko iš ko rišti kalbų iki ryto

ir negali sakyti kad esame susipykę

kad išdavėm vienas kitą

jokių nuoskaudų

tik mintis kad dar būtinai susitiksim

kai turėsim vienas kitam ką pasakyti

* * *

gyvenimas – kaip laiptai

su kiekvienu laipteliu

vis lengviau pažvelgti žemyn –

praeitis iš aukščiau daug aiškesnė

su kiekvienu laipteliu

vis toliau ir daugiau matyti –

apsidairai ir matai kurlink

ir su kuo tu lipi

ir jei tavo gimimo dieną

tau truputį svaigsta galva

taip ir turi būti tai visai ne nuo to

apie ką dabar pagalvojai

tai nuo aukščio

į kurį jau esi palypėjęs

* * *

europa kadaise irgi

buvo mergaitė

atsiduso sena atrajojanti karvė

prisiminusi pirmąjį savo jautį

o dabar kur pažvelgsi visur

vien tik žemės ūkio politika

ir konkursai filmuotis pieno

reklamoje

* * *

ir mirtis bus

tikrai tobuliausias šito

pasaulio happy end

ir koks nors vaikiukas stebėdamas

tokį ryškų spalvotą reginį

švepluodamas tyliai dainuos:

saulė milė saulė milė

mėnesėlį kepa

išsipildymo akcija

mintyse – svajoti pradėti

naują gyvenimą

gyvenime – pradėti

naują gyvybę

mintyse – toliau bandyti pradėti

naują gyvenimą

gyvenime – naują gyvybę

tyčia netyčia pamesti

ir neberasti

mintyse – atgailauti

dievagotis pradėti

naują gyvenimą

gyvenime – pilni

vaikų namai pradėtų

bet pamestų svajonių pradėti

naują gyvenimą

mintyse – ruoštis ieškoti

pamestos ir neberastos gyvybės

gyvenime – išsipildymo akcija:

trumposios atgailos žinutės kaina du arba

penki lt

* * *

sėdim rūkom virtuvėje geriam

argi šitas mūsų sėdėjimas

gali būti poezija

klausia staiga

argi šitie tušti buteliai

peleninė nuorūkų kalnas

šis šaldytuvo gurgimas

gali būti poezija

gali būti gali nebūti

nežinau sakau

tai priklauso

va maironis ar putinas

čia tai poezija

čia viskas patikrinta laiko

čia aiškus ir ritmas ir rimas

ir žodžiai tokie poetiški

tokie nekasdieniški ir pakylėti

meilė svajonė kančia

argi kasdienybė

gali būti poezija

pavyzdžiui šitas pakelis LM

atsilaupę sienų tapetai

pasikartojantis priežodis blia

gali būti gali nebūti

nežinau sakau

tai priklauso

pavyzdžiui ar ne juokingas

yra užrašas welcome

to the marlboro country

kybantis vilniaus oro uoste

čia tarp kitko

čia ne apie poeziją

o vis dėlto

ką

na gerai bet tada

čia visai ne poezija

čia juk visiška proza

gal ir taip gal ir ne

nežinau sakau

tai priklauso

ką turėčiau įrodyti jeigu

žodžiai vienodai priklauso

visiems

ir kiekvieno valia su jais žaisti

kaip nori

kaip galėčiau kaip nors prieštarauti

jei jau žinote kas

yra ta poezija

o aš vis dar ne

beje švinta

tai aš gal jau eisiu

* * *

iš pradžių buvo žodis

paskui buvau aš

ir tų žodžių prikurta

tikrai į valias

aš staiga išėjau

žodžiai liejas toliau

kaip pavasario drumstas vanduo

kiaurai galvą kurią

stipriai spaudžia vardinis akmuo

* * *

išnarstyti kalbą

išrinkti konstrukcijas

išardyti žodžius

mėginti išsiaiškinti kaip

visa tai padaryta

perrinkti iš naujo žodžius

konstrukcijas sujungti savaip

tada burną praverti bandyti

rašyti skaityti klausyti

žiūrėti ar veikia

ar veikia

* * *

kai myli ausimis

skaudaneskauda be prisilietimų

be grubių ar švelnių judesių

viskas tik žodžiai:

kaip muzika

kaip aštrūs peiliai

arba kaip liepų medus

kartais akys sudrėksta

kartais pūtė drėgna nuo jų

atrodo tik žodžiai

tik tiek ir nieko daugiau

bet taip norisi apsilaižyti

džiūstančias lūpas

* * *

kai sustabdo mirtis

jai nereikia parodyti

vairuotojo pažymėjimo

tech. apžiūros talono

pūsti vamzdelin svaigių

alkoholio garų

rodyti gesintuvo ir

pasenusių vaistų: jai

juokingos mūsų saugumo

priemonės ir

socialinis statusas

kai sustabdo mirtis

ji net neprašo išlipti

galima likti sėdėti

pačia keisčiausia poza

patogiai išbarstyti kūno

dalis: jos tai netrikdo

ji ima tiesiog staiga ir sustabdo

neleisdama pasirinkti

kaip čia gražiau ir

įtikinamiau atrodyti – be galvos

ar su sutraiškytom kojom: jūsų

argumentų estetika

jai nerūpi ir tiek

* * *

kai šv. įkvėpimo akimirką

poetui ima atrodyti

kad jis dabar valdo

kalbą

iš tikrųjų

tą pačią akimirką

visaėdė kalba

pasigardžiuodama valgo

dar vieną poetą

kelionė: kelio ženklai 1

sustoti draudžiama

stovėti draudžiama

sukti į kairę draudžiama

sukti į dešinę draudžiama

apsisukti draudžiama

vienpusis eismas

aklakelis tiesiai

kelionė: kelio ženklai 2

žmonių kapinės

automobilių kapinės

apribojimų pabaiga

nurašyta iš knygelės ,,Kelių eismo taisyklės”

* * *

kai Viešpats užtrenkia duris

ir aklinai užkala langus

bilas vartininkas plačiai atveria windows

enter, escape, ctrl alt delete, format c

visada lieka teisė rinktis

(iš)ėjimo scenarijų

* * *

Tu išsidavei, kairiaranke!

O gal tu norėjai duoti man ženklą?

Peter Handke. Kairiarankė moteris

kairiarankė moteris padeda kairę ranką ant

tavo peties

kairiąja ranka apsiveja kaklą

už kojelės laiko taurę raudonojo vyno

tamsiai raudonas saulėlydis perveria stiklą

ryškiais ratilais

kairiarankė moteris kairiąja ranka šukuojasi

ir skutasi plaukus dažosi lūpas ir nusipaišo

akis –

kairioji didesnė ir spindi ryškiau

kairiarankės moters kairioji krūtis

atrodo daugiau prinokusi gal todėl

nematomos išcentrinės jėgos

ją nuolat traukia į kairę

kairiarankė moteris visada

tavo pimpalą paima kairiąją ranka

jai labiau patinka tavo kairysis kiaušiukas

ir kai tu eini prieini įeini išeini iš kairės

kairiarankė moteris visada pirmiau

pasižiūri į kairę

iš kairės laukia ateinančio ryto ir vakaro

iš kairės – pradžios ir pabaigos

bet pasirodo kad visa tai

nieko bendro neturi su jos pažiūromis –

ji tiesiog žvelgdama į kairę

laukia ženklo ateiti 

iš sėdinčio Viešpaties dešinėje

kitam kambary

aš esu tik kitam kambary:

eik miegoti labanakt

aš esu tik kitam kambary:

pramerk akis labas rytas

aš esu tik kitam kambary:

ta knyga kur prie lovos veža

aš esu tik kitam kambary:

kaip ledai kaip sūrelis su uogom

aš esu tik kitam kambary:

jau pastatė tiltą per upę

aš esu tik kitam kambary:

vėl ruduo po dvidešimt metų

aš esu tik kitam kambary:

greit pareisiu pajausi iš vėjo

aš esu tik kitam kambary:

kitame šito miesto pasauly

trilema

labai mėgom išgerti

įsigijome alibi šachmatai

pradėdavom nuo dvylikos ispaniškų partijų

paskui staiga pramušdavo lietuviško kviečio

daina

bet ateidavo dvi teisėjos ir liepdavo baigti

lygiosiomis

labai mėgom išgerti

įsigijome alibi dviračiai

sakydavom miname iki žaliųjų

sustodavome prie artimiausio skaidresnio

šaltinio

grįždavome po daugiadienių

vadinome jas tour de france

teisėjos liepdavo pūsti

kvepėjome žinoma ne prancūziškai

labai mėgom išgerti

įsigijome alibi baikeriai

sakydavom rauname iki stelmužės

iki rumšiškių varome pažiūrėti

kokia graži šalis lietuva

gundėm teisėjas apžergti

plieno žirgus apkabinti per liemenį

paleisti plaukus prieš vėją atleisti

stabdžius pajusti kaip išsilaisvina siela

teisėjos nepasirašė pasakė jei taip

einančios turgun pirkti našlaičių

gražios gėlės našlaitės nelepios

žydi vasarą visą iki rudens

dukros našlaitės kas kita

labai mylėjom dukras

labai ir teisėjas

labai mėgom išgerti

dabar sprendžiam trilemą

* * *

mano priešo dvasia

mano priešo akių spindesys

yra mano dvasia

ir mano akių spindesys

visa tai esu aš

visa tai yra mano jėga

po mirties daug ryškesnė

mano žvaigždės šviesa

danguje

* * *

liepos devintoji vilniuje lyja

jau kelinta diena kaip iš kibiro

amžinas kamštis juda lėtai

šlapiomis miesto gatvėmis

į kairę čiurlionis dešinėn basanavičius

tiesiai kudirka atgal švitrigaila

laikas leistis nuo tauro kalno

skėčiai skėčiai vien skėčiai

praeiviai praeiviai praeiviai

rausva skraistė galbūt skara

tokie pat šviesūs plaukai kaip prieš daugelį

metų

ta pati kažkur jau matyta katės eisena

gal prie sarbievijaus beržo gal donelaičio

skaitykloj

gera proga papypsinti važiuojant pro šalį

neskauda suklysti apsipažinus nes vaizdas

pro aplytą stiklą iš abiejų pusių toks pat

neryškus

gali galvoti kad pažinai ji gali galvoti

kad jai pypsėjo kažkas apie ką ji tada

pagalvojo

abudu šypsomės galbūt apie tą patį galbūt

apie visai skirtingus dalykus

du pasauliai prasilenkia praplaukia į dvi

skirtingas puses tamsiai mėlynas

peugeot 605 žalia šalis lietuva

rausva skraistė galbūt skara žalia šalis

airija

perjungi pavarą perjungi radijo stotį elvis

dainuoja

love me tender prisidegi

cigaretę išpūti dūmą valytuvai nubraukia

lietaus lašus nubraukia akimirkas

tolstančias

atminties veidrodėlyje 5 km/h

gretimame auto mergina dažosi lūpas

raudonai

taisosi plaukus prasisega dar vieną

marškinėlių sagą tvanku

nusišypsai perjungi savo mintis perjungi

radijo stotį dainuoja

home sweet home: ilgas trumpas kelias

namo

* * *

nieko nėra amžinesnio už laikiną

nieko nėra dėsningesnio už atsitiktinumą

nieko nėra atsitiktinesnio už dėsnius

nieko nėra vienkartiškesnio už kūną

nieko nėra amžinesnio už nieką

nieko nėra viskas yra

* * *

parduotuvė su iškaba durpės

fino gatvėje vilniuje

žemės supakuotos maišeliuose

po penkis ar dešimt kg

pagerintos mineralinėmis trąšomis

ir paukščių mėšlu

keistas atrodė senelis

matavęs žemę hektarais ir arais

prisidengęs akis nuo saulės delnu

kai žiūrėdavo į savo valakų ribas

keistas atrodai pats

matuodamas žemę

kilogramais ir saujomis

kai ateini jos pirkti į parduotuvę

kaip duonos pieno mėsos

ar degtinės

keistai jautiesi pirkdamas

5 kg pagerintos žemės

savo kambarinei palmei

augančiai septintame daugiaaukščio

aukšte

ir kas apskritai yra žemė

ar ji vis dar tebesisuka

ir kas yra žemės trauka

ir kiek kilogramų žemės

turėjo mano senelis

matuojant šiuolaikiniais

matavimo matais

ir kiek pagaliau ji kainuoja

po tiek piniginių reformų

* * *

lietus 27 valandas non stop

krenta trečdalis mėnesio normos vandens

žemė įmirkusi slysta

iš po kojų eini įsikibęs žolės

degantis skystis 27 valandas non stop

dega trečdalis mėnesio normos

archimedo dėsnis neveikia

kūnai neįveikia vandens

galioja joninių dėsnis

vanduo išstumia sielą

toli už kūno ribų

jono vabalas šviečia

trumpiausios metų nakties

tamsoje

kūnas nupraustas lietaus

paguldytas aukštoje žolėje

trumpiausia tamsa

ilgiausias 27 valandų

atsiskyrimas

pramerkęs akis pamatai

užgesęs vabalas guli tau ant krūtinės

metai

mėnesį sėdėjom be veiksmo

sakė taip turi būti

prasidės truputį vėliau

dabar yra pertrauka

paskui mėnesį be pinigų

neatėjo nei penktą nei dvidešimtą

trečią mėnesį be įkvėpimo

nors žadėjo bus trečias

bet neatėjo

ketvirtą sėdėjom be darbo

neleido vadintis bedarbiais

siūlė alibi: atostogos

penktą mėnesį atostogas pratęsėm

alibi irgi pradėjom pavargti

nuo poilsio

šeštą praleidom be nuotaikos

intuicija sakė kažką įpusėjom

ar pradžia gera ar jau

pusė darbo buvo neaišku

septintą pritrūkom idėjų

bandėme eiti skolintis

kaimynai neatidarydavo durų

aštuntą laukėm aštunto

pasaulio stebuklo

atėjo devintas

devinto paklausėme kur

mūsų kūdikis paaiškėjo

suklydo skaičiuodamas

nuramino ateis

dešimtą bandėme taikyti

į dešimtuką savęs

nepranokome teko

lopyt skyles

vienuoliktą labai laukėm dvylikto

tikėjomės daug dovanų

atėjo dvylika juodvarniais lakstančių

prisistatė apaštalais suvalgė

paskutinę mūsų vakarienę

tada ir paklausėm kur tryliktas

atsakė jis repetuoja

roko operą liepė

sekti lnk perskaičiuoti

viską iš naujo atsigręžti

atgal

perskaičiavom rankų ir kojų

pirštus viskas tvarkoj

perskaičiavom savo mintis

kas atėjo išėjo parėjo

pasirodo ne visos namie

atgal atsigręžti bijojom

* * *

I.

svajoti tikėti tikėtis

žadėti bandyti apžioti

kramtyti praryti imti

dusti springti žagsėti

netekti žado

II.

suspėti sustoti apsidairyti

įvertinti susimąstyti

mėginti kartoti nesikartoti

III.

nebesvajoti nebetikėti nesitikėti

nebežadėti nebebandyti apžioti

kramtyti praryti

nebedusti nespringti nebežagsėti

atgauti žadą

IV.

įkvėpti iškvėpti įkvėpti iškvėpti

įkvėpti nebeiškvėpti nustebti

V.

nustebusiam nebūti

* * *

pirmas sniegas

retos didelės snaigės

didelės

viešpaties pleiskanos

danguje nėra

head&shoulders

žemėje

graužia akis

pažaislis

metalo vartai vienuolyno kieme

lentelė šiapus toliau eiti draudžiama

anapus sodas kaip sodas

šiapus skirta kūno ir daikto materijai

anapus sielos tarnystei dievui

virš galvos plaukia vientisas žydras dangus

po kojomis takas kiaurai vartų virbus

kurioje vartų pusėje laisvė

toliau klausti draudžiama

* * *

pirmadienį paspausti mygtuką

nukarpyti laidų kasas

išsukinėti saulės saugiklius

išjungti šviesą ir įjungti

tamsą

antradienį iškirpti iš tamsos

kybantį dangų

trečiadienį žemę iškirpti

su visais žolynais ir medžiais

kad nebarstytų sėklų ir vaisiai

daugiau nebenoktų

ketvirtadienį

iškirptame danguje dar iškirpti

saulę žvaigždes ir mėnulį

sumaišyti dienos ir nakties

mėnesių metų kortas

penktadienį

žuvis vandeny nuskandinti

o paukščiams

nukirpti sparnus

šeštadienį gyvus visus

užkasti atgal į žemę iš kur

išdygę jie buvo kai buvo pasėti

ir imtis žmogaus:

nukirpti jį nuo žemės

paviršiaus su visa antrąja

puse nulipdyta iš šonkaulio

sekmadienį baigus karpyti

žemę ir dangų visus

jų pagražinimus

ilgai žiūrėti anapus

pro iškirptą didelę juodą

visatos skylę

ir ilsėtis ilsėtis

pirmadienį eiti pirkti klijų

eilėraštis moteriškiems žurnalams

prausiesi po šiltu dušu

vedžioji srovę aukštyn žemyn

muilini kūšį brauki per gražiai atsiknojusias

lūpas

užsimerki karštas kraujas atsimerki šiltas

vanduo

stebėtojas stebi tave

pešioji antakius veidą pieši

spalvini lūpas ryškiai apvedžioji akis

glaistai raukšles vienadieniu glaistu

veidrodis šypsosi tau tu jam parodai liežuvį

perjungi žvilgsnį šaltas karštas vėl šaltas

veikia be priekaištų

stebėtojas stebi tave

apžioji sėdmenimis stringų juostelę

lėtai vynioji aukštyn pėdkelnes

pasuki klubais užsitempi lig pažastų

nuo kelio nubėgusi akis išnyksta tarpukojy

nematymo zona konstatuoji aptempta

visai neblogai

stebėtojas stebi tave

prisidegi cigaretę dūmus pūti

pelenus nukratai manieringai į peleninę

gurkšnis kavos iš puodelio

žvilgsnių pliūpsnis aplink

gurkšnis kavos toliau šaudai

aplinkui kryžmine ugnimi šypsaisi

ne, prisėsti negalima – vėl nušautas ne tas

stebėtojas stebi tave

jautiesi prinokusi pilna sultingų syvų

žydinti drėgnom atsivėrusiom lūpom

įtempta kaip styga pasiruošusi groti

tobulas instrumentas viešpaties rankose

tobula melodija viešpaties partitūroje

Viešpatie atsiųsk atlikėją mokantį valdyt

instrumentą

Viešpatie atsiųsk atlikėją mokantį pažinti

natas

Viešpatie perduok stebėtojui

kad jis seniai pastebėtas

stebėtojau perduok Viešpačiui

kad jo siuntinių iki šiol negavau

* * *

(prasi)lošti:

pradėti kauliukais

baigti kaulais

(atsi)žaisti:

pradėti degtukais

baigti ugnimi

(prisi)skambinti:

pradėti telefonu

baigti varpais

(susi)groti:

pradėti armonikėle

baigti nervais

(nu)gyventi:

pradėti

baigti

paskui ten būti čia:

iki soties

* * *

prenumeruoti šeimą pusei metų

iš pradžių su žmona ir uošviene

paskui su vaikais žmonos draugėm

meilužėm

prenumeratą nutraukti jei straipsniai

apie kasdienybę pabosta

prenumeruoti lietuvos rytą

pabusti anksčiau už paukščius

išpiltam šalto prakaito konstatuoti

kad tai visos mintys

tik tiek ir tik tokios ir jokių kitų būti negali

ir tik toks gali būti rytas

ir tik tokia lietuva

prenumeruoti respubliką

vadinasi mūsų valstybę taigi tėvynę

istoriją praeitį marijos žemę ir prezidentą

141 seimo narį piliečio pasą teises ir

pareigas

prenumeruoti gyvenimą

iki gyvos galvos už visus

kiek turi ir už svetimus

vieną rytą radus

tuščią pašto dėžutę susiprasti

prenumeratos galiojimo laiko

kažkas nebenori pratęsti

protokolas visiškai slaptai

konstatuota: rusijos krizė

kosovo krizė vėl

europos saulėlydis trapi

artimųjų rytų taika

azijos krizė lotynų amerikos

krizė afrikos krizė pagaliau

pasaulinė krizė

saulės užtemimo reklaminis

triukas buvo pelningas

konkurentų kontorai velnias

ir ko

per mažai užsakyta

kelionių į rojų

po dutūkstantųjų

per mažai surinkta

per daug išleista

vėl reikės atrišti žodžius

ir devalvuoti valiutą

nutarta: pasaulio pabaigą

dar kartą atidėti

apie kitą jos datą iš anksto

oficialiai nepranešinėti

* * *

reklama nuolat skelbia jūsų

gyvenimas šiapus

tėra demoversija

klaidos bus ištaisytos

viskas bus tobula kai

pradėsit gyventi anapus

demoversija sutikite šiaip sau

o tikroji kaip paaiškėja

vis dar

under construction

neparašyta recenzija: komentarai paraštėse: perskaičius Sigito Parulskio „Pagyvenusio vyro pagundas“

perskaičius aišku:

pagyvenęs vyras gyvena

šiaurės miestelyje (toliau tekste – š. miestelis)

jį galima sutikti

š. miestelio bermudų trikampyje kurio

kraštinės žukausko ulonų ir lukšio

pagyvenęs vyras myli gyvūnus:

augina dvi jaukias voveraites ramiai valgančias iš jo delnų

vedžioja labradorą retriverį

vadina jį faustu (šito vardo knygelėj nėra,

radau jį pokalbiuose su sigitu parulskiu

ir johanu volfgangu goethe)

kasdienės duonos rupios

ir skystos kartais perka ulonų kraštinės

vieno ikso maximoj vietoj ačiū parodo kortelę – dabar mandagumas

matuojamas nuolaidom ir pinigais

sielos dėmių valiklio ir vinių

vėl prisikalti prie nešamo kryžiaus bando rasti senukuose –

šiame trikampyje yra vietos senukams

visas banginis net senatvės pensijų sodrinimo įmonė čia

dar į šį trikampį telpa

darbo birža privati gydykla mokesčių inspektorių rūmai ir šarvojimo

salės:

belaukdami geriausio paskutinės kelionės pasiūlymo

galim įtraukti save į bedarbių sąrašus sumokėti visus likusius

mokesčius ir atlikti

savo kūno techninę apžiūrą

architektai čia kažkaip sugebėjo sugrūsti

tūkstančius miegamųjų virtuvių svetainių

voveraitėms jorkšyro terjerams ir labradorams

ant užasfaltuotų tankų vikšrų ir mokomųjų granatų

kurios sprogsta giliai širdyse o žemės paviršiuje palieka stūksoti

vienišą afganų granitinę motiną

tikimybė sutikti pagyvenusį vyrą šiame trikampyje

beveik šimtaprocentinė: visos jo vienišos vienos berlynai

amsterdamai bavarijos alpių h1 ir kitos gyvenimo trasos tikėtina

baigiasi ulonų kraštinės maximoje

rupios ar skystos duonos skyriuje (atrodo kartojuosi)

jį sutikus paklausti: kiek dabar laiko

ar paprašyti parduot cigaretę –

nors neberūkau bet nežinau kaip kitaip

užkalbinti kitą pagyvenusį vyrą

apie fotografiją: jo darytose nuotraukose

visas š. miestelis apgaubtas rūko

bet jis pats vis lieka už kadro arba už kampo

iš kur jis žiūri į rūką – iš šiapus o gal iš anapus

jį sutikus paklausti: kaip jis nepasiklysta

kaip suranda kelią rūke kai šiaurinė

žvaigždė laikinai išjungta

jį sutikus paklausti: kodėl

jis nusirašė mintis ir pagundas

iš mano moleskine užrašų knygelės – nesvarbu

kad aš ne oskaras vaildas ne vincentas van gogas ar pablas pikasas

net ne ernestas hemingvėjus ir ne anri matisas –

mano moleskine knygelė pilna panašių

pagyvenusio vyro minčių ir pagundų suspaustų gumyte

suveržtų kad jų trupiniai iš ten neišbyrėtų

net ir tą juodą gumytę jis nusižiūrėjo (teks ieškoti kito sprendimo)

suverždamas savo pagundų ir rūko pripildytą knygą – jos neredaguoti

neiškadruoti vaizdai nuolat atversti prieš mano langus

tereikia tokio pat tiršto rūko kad sutikčiau jį išlendantį

iš požeminio garažo ir paleidžiantį

nuo pavadžio cerberį faustą labradoro pavidalu

tada pasakyčiau svarbiausia: visuose šiuose komentaruose

nėra jokių poetinių interesų tik paprastas klausimas

kas bus kai šiaurinė žvaigždė šviečianti virš š. miestelio

vieną akimirką ims ir perdegs ar tada eidami kiekvienas

į savo rūko apimtą šiaurę užsimerkę tebematysime šviesą

vis daugiau pagyvenusio vyro žvilgsniu

neparašyta recenzija: komentarai paraštėse: perskaičius pokalbius su Sigitu Parulskiu

nuo voratinklio

plyštančio garso skauda

ausų būgnelius

* * *

raudonas vėjo pašiauštas

debesis neklusni žila garbana krentanti

ant visareginčios skvarbios akies

ar tu mane iš tikrųjų matai

atlėpusi perpūsta kairioji

ausis dilgsinti lyg būtų

perbraukta didele dilgėle

ar tu mane iš tikrųjų girdi

prilipusi prie lango

skaičiuojanti lietaus

žemyn riedančias ašaras

šifruojanti skardinės

palangės morzės signalus

esu ta kuri bando atkreipti

į save tavo dėmesį dulkė

nekreipk dėmesio

svarbiausia žinau kad esi

visa kita daugiau

ar mažiau laikinai

* * *

šviesią naktį raškiau tave nuogą

kaip sultingą prisirpusią uogą

man atrodė aplinkui tamsu

buvau tikras raškau tave naktį

kai atrodo gali apakti

nuo piršto durto tamson

ir galvojau boluojantys kūnai

bus kaip rūkas kaip lengvi dūmai

o balsai lyg nakties garsai

iš tikrųjų liepsnojom kaip krūmai

kaip iš tolo šviečiantys rūmai

kaip ryškiausi šviesos stulpai

ir subėgę gaisro gesinti

į mus žvelgė akių visas šimtas

ir nedrįso užpilti vandens

kol mes sudegėm

 ir buvo negėda

  tiktai liūdna

   neliko žarijų

    mums teliko vieni pelenai

bandymas perrašyti gamą

sve ti mi fa sol la si sve

* * *

tarytum rūkas virš žolės o gal dūmelis

aplinkui vasara kažkas ateidamas linguoja

akis vos vos pramerki susiliejantys vaizdai

sulėtintai pro šalį gal vaidenasi gal joja

bandai stabdyti mosteli ranka

nestoja niekas netgi laikas

tik lengvas karšto oro gūsis plūsteli staiga

sujaukdamas vaizdus o tu guli žolėj

kaip guli saulėje prinokęs vaisius

rugpjūčio 15 d. žolinė lietuvoje

nekalta švenčiausia mergele marija

keliauk į dangų

ten tavęs laukiam

tave garbinsim ir

panešiosim ant rankų

meldžiasi XXI a. davatkos

žeme žeme pakelk žalią žolę

žalia žole pakelk gaivią rasą

gaivi rasa pakelk pasagėlę

pasagėle pajudink man žirgą

repuoja XXI a. pagonys

dūmelis virš žolės

tyla virš virpančio įkaitusio oro

tyla virš gulinčių aukštoj žolėj

virš pučiančių kamuolinius

debesis šiandien jiems kaip ir vakar

kaip ir rytoj dūmo ėmimo savin

savęs ėmimo dangun

didi begalinė diena

kosmoso pionieriai ar jūs pasiryžę

visada pasiryžę: marija buvo pirmoji

nekalta kosmonautė

paleista į kosmoso tamsą

paimta į kosmoso šviesą

ir mes ją paskelbėm šventąja

marija motina jėzaus

močiute gagarino armstrongo ir tereškovos

šventoji visų kosmonautų

melskis už mus nusidėjėlius

palik bromą ing viečnastį nors truputį

atvertą:

ateisime tavo pėdom

bet dar neisime šiandien

dar pašvęsime dar žolės parūkysime

amen

* * *

viešpats yra ne

mobilaus ryšio zonoje

tu esi ne

ryšio zonoje

aš esu be

ryšio zonoje

kokia tobulai nesusišnekanti

turėtų atrodyti mūsų

nuobodi nešventoji trejybė

visatos ausiai

klausančiai

nebylių pokalbių

tyliai prigludus

prie dangaus juodosios kiaurymės

žaidimai

ir kai tik pasirodys visuomet

visur vėluojantis trečiasis

vėl pabandysime

pažaisti šventąją trejybę

ir mesime centus kuris

padaugins žuvį duoną

kas vandenį pavers vynu

širdies kertėj naiviai tikėsimės

stebuklo

bet protas būdamas dar blaivas

tyliai pakuždės

kad joks stebuklas šiandien neateis

tokie mes ne pirmi ir mūsų bandymas

jau nebe pirmas

ir nebe pirmą kartą nesėkmingas

o laikas eina ir gal laikas žaisti

laiko išbandytus žaidimus

kaip pvz.: o trečias bėga

uždavinio sąlyga

jeigu

pilnas saulės užtemimas kartojasi

maždaug kas tris šimtus metų

o protas užtemsta

x kartų dažniau

ir mūsų daug

o saulė viena

kas geriau –

apakti ar išprotėti

tai buvo

tai buvo vasara

kurią visą praleidau su kepure:

ne rudo velveto: be sagos, bet su snapeliu

tokiu apšiurusiu kaip kristupo b.

to kuris poeziją randa in vino

su kepure kuri maniau saugos galvą

nuo smūgių saulės kumščiu o akis

nuo žvilgsnių peilių

su kepure kuri maniau gelbės

neišeiti mano galvai iš proto

neskaityti mano minčių iš akių

nežinau ar be kepurės ta vasara būtų buvus kitokia

gal vis dėlto ji man spaudė tą galvą:

jaučiau joje kažką nuolat spurdant

lyg kokią raudoną sniegeną bandančią išsprūsti

iš suspaustų delnų

gal todėl kartais iš nosies pasipildavo kraujas

tai sniegenai stipriau suplakus sparnais

gal ta kepurė visai

neturėjo nieko bendro su tuo kas vyko tada

tiesiog tai buvo vasara

kai po daugelio metų nupūčiau dulkę

nuo meškerės triskart paspjaudydavau sliekus

riebiai iki burnos išdžiūvimo

užmesdavau ir vos spėdavau traukti:

cinkuoti kibirai pilni sidabrinių žuvų

būčiau galėjęs pamaitinti minias

bet aplinkui tik sotūs veidai:

sidabrą iš cinko į vandenį pyliau atgal

tai buvo vasara

kai naktis praktiškai neateidavo

dangumi praslysdavo tik toks plonas atiręs

vos matomas juodų jos naktinių siūlas

tai buvo vasara

kai naktis buvo lyg mylimosios sėdmenyse

įrėžta plonytė kelnaičių juostelė

už kurios per vakarą švelniai

braukdamas ranka užsikabini

ir tuoj jau aušdavo rytas

tai buvo vasara

kai mylėjomės kaip bepročiai

praktiškai visada šviesoje

vos prisilietę vienas prie kito kibirkščiuodavome

mus sudrėkusius nupurtydavo galinga

beveik mirtina elektros srovė:

buvome susisiekiantys indai

mūsų skysčiai tekėdavo iš vieno į kitą

archimedo dėsnį įrodėme tūkstančius ir vieną kartą

tai buvo vasara

kai sugalvojome vardus būsimiems savo vaikams

pasiuntėme jiems signalą į kosmosą:

žemė žmonių planeta galite leistis saugiai tie

kas pasirenka mus kas nori vadintis

mūsų sugalvotais vardais

tai buvo vasara

kai vienas bičiulis gėrė ir uostė visas 92 dienas

paliko namus gyveno viešbučiuose buvo susitikęs su ateiviais

buvo surengęs jiems žemės degančių skysčių

ir visokių dražė bei miltelių degustacijas:

de gustibus not disputandum

tai buvo vasara

kai būrėjai iš oro visokie šuleriai šulijos

aktyviai vedė škvalo reklaminę akciją

ir kitas bičiulis bandė škvalą pagauti už uodegos

nufilmuoti nufotografuoti ir pelningai parduoti vaizdus lnk:

buvo apimtas idėjos panašios kaip sniego žmogaus

lochnesės ar paparčio žiedo ieškojimas

tai buvo vasara

daugiau nei du tūkstančiai metų po jo gimimo

ir daugiau nei du tūkstančiai metų iki mūsų mirties

tai buvo vasara

kuriai keliu kepurę:

ne rudo velveto: be sagos bet su nušiurusiu snapeliu

ir žemai lenkiu galvą

už tai kad ji buvo

kad išlaisvino iš manęs kažką

gal tą spurdančią sniegeną

dabar žiūrint

į raudoną tašką ant balto

ramu

* * *

poezijoje galioja tos pačios

matematikos formulės

eilėraštis uždavinys

sudėtinga lygtis

su n nežinomųjų

gali išbandyti visus

žodžius iš didžiojo niolikos

tomų žodyno

įstatyti juos vietoj ikso

ir ygriko

gali taikyti daugkartinio naudojimo

tikimybių teoriją ir

vienkartinio gyvenimo praktiką

sprendimo būdų pilni

visi pasaulio stalčiai

pilnos knygų lentynos

ir tu dar turi šią visą naktį

pabandyti gauti teisingą atsakymą pats

arba greitai nusirašyti

jei tiki kad išspręsta

gerai ergo teisingai

TAMSTA MOKYTOJAS

atliktus tavo

namų darbus patikrins

ir pakvies prie lentos

rytoj

stebėto jo užrašai

stebėtas ir

tebestebimas jis

galbūt kūrėjas

gal jo kūrinys

daug metų stebėjau bet nieko nerašiau

daug metų stebėjausi nieko taip ir neparašęs

kažkas tai įvardino kūryba užsiima fragmentiškai

skamba panašiai kaip gyvenimas priešokiais

kartas nuo karto stebėjausi

kaip per daugelį metų nieko nerašant tik stebint

iš kažkur atsiranda popiergaliai su užrašais

ir kompiuteryje dauginasi doc failai

stebėjau tai stebėjausi ir įtariau

kad tai pats kompiuteris meta į atmintį savo

doc metafailus

atėjo laikas viską perinstaliuoti

prieš spausdamas format c sukėliau surastus failus

į katalogą stebėto jo užrašai

dabar kompiuteris švarut švarutėlė

tabula rasa

ko apie stebėtą jį

nepasakysi

PABAIGA.

Daugiau knygų ieškokite
www.naujasvardas.lt/knygos